Vyf Natalse polisiemanne aangevalArgieffoto: SAPD Die KwaZulu-Natalse polisiehoof maak nou stem dik nadat vyf provinsiale polisiebeamptes Donderdag onder aanvalle deurgeloop het. Een van dié polisiebeamptes is doodgeskiet terwyl twee ander beamptes kop- en armbeserings tydens ’n afsonderlike voorval opgedoen het. Lt.genl. Nhlanhla Mkhwanazi, die provinsiale polisiekommissaris in KwaZulu-Natal, veroordeel dié aanvalle en sê dit sal nie geduld word nie. Brig. Jay Naicker, woordvoerder van die polisie, sê polisiebeamptes van die polisie se eenheid vir openbare orde is Donderdag omstreeks 23:45 na die Zimeleni- informele nedersetting in Umlazi om inligting op te volg oor ’n verdagte wat in die onwettige besit van vuurwapens was. Dié verdagte (44) het egter die polisiebeamptes sien aankom en skote op hulle afgevuur. Die polisiebeamptes het teruggeskiet en die verdagte is doodgeskiet. Drie polisiebeamptes is egter ook gedurende die skietery gewond. Onder die gewondes was ’n 29-jarige konstabel wat aan sy beserings beswyk het nadat hy hospitaal toe geneem is. Daar is op ’n rewolwer met ammunisie asook ’n dolk op die toneel beslag gelê. Aanklagte van moord en poging tot moord word intussen ondersoek terwyl ’n geregtelike doodsondersoek ook gedoen word. Dié voorval volg kort nadat twee polisiebeamptes beseer is toe hulle omstreeks 15:30 op ’n klag van huishoudelike geweld in Dukuza naby Bergville gereageer het. Die polisiebeamptes is met hul aankoms deur ’n verdagte gekonfronteer wat baie aggressief teenoor hulle opgetree het. Die verdagte (29) het albei beamptes met ’n skoffel aangeval. Een van die polisiebeamptes het beserings aan sy kop opgedoen terwyl die ander se arm beseer is. Die verdagte het ná die aanval op die vlug geslaan, maar is agternagesit en in hegtenis geneem op aanklagte van poging tot moord en aanranding met die doel om ernstig te beseer. Die twee beseerde polisiebeamptes is ná die voorval hospitaal toe geneem vir mediese behandeling. “Ons sal nie afgeskrik word deur genadelose misdadigers wat geen respek het vir die wette van hierdie land nie,” sê Mkhwanazi. “Ons sal voortgaan om ons grondwetlike mandaat uit te voer en almal wat by kriminele aktiwiteite betrokke is, in hegtenis te neem. “Ek dra my innige meegevoel oor aan die familie van ons gevalle polisiebeampte wat gesterf het terwyl hy sy pligte uitgevoer het en ek wens die polisiebeamptes wat beseer is ’n spoedige herstel toe.”